- Hindi News
- National
- साढ़े चौबीस हजार कुपोषित बच्चों के इलाज के लिए पोषण पुनर्वास केंद्र हैं मात्र दो
साढ़े चौबीस हजार कुपोषित बच्चों के इलाज के लिए पोषण पुनर्वास केंद्र हैं मात्र दो
भास्कर न्यूज | जांजगीर-चांपा
कुपोषण का दाग जिले के माथे से नहीं मिट रहा है, बच्चों के गर्भावस्था के दौरान ही उनकी माताओं को कुपोषण से बचाने व गर्भस्थ शिशु को पौष्टिक आहार देने के लिए गर्भवती महिलाओं को रेडी टू ईट दिया जाता है। आंगनबाड़ी केंद्रों में बच्चों को पोषण आहार दिया जाता है, इसके बाद भी जिले में साढ़े चौबीस हजार बच्चे कुपोषित हैं, वहीं पौने तीन हजार से अधिक बच्चे अति गंभीर कुपोषित श्रेणी में हैं।
कुपोषित बच्चों को सुपोषित बनाने के लिए जिला अस्पताल व सक्ती के सीएचसी में पोषण पुनर्वास केंद्र संचालित हो रहा है। कुपोषण की रोकथाम के लिए सालभर पहले सामुदायिक स्वास्थ्य केन्द्र डभरा में पोषण पुनर्वास केन्द्र खोलने की स्वीकृति दी गई है। मगर अभी तक वहां पुनर्वास केन्द्र की स्थापना नहीं हो सकी है। इसके चलते डभरा, चंद्रपुर क्षेत्र के गंभीर रूप से कुपोषित बच्चों के पालकों को इलाज के लिए पोषण पुनर्वास केंद्र सक्ती और जांजगीर का चक्कर काटना पड़ रहा है। डभरा में पोषण पुनर्वास केंद्र खोलने के लिए राशि भी जारी हो चुकी है परंतु स्वास्थ्य विभाग की निष्क्रियता के चलते भवन बनना तो दूर आज तक केंद्र खोलने की तैयारी शुरू नहीं हो सकी है। जिला अस्पताल व सामुदायिक स्वास्थ्य केन्द्र सक्ती में पोषण पुनर्वास योजना के तहत 10-10 बिस्तर का पोषण पुनर्वास केन्द्र संचालित किया जा रहा है। जिला अस्पताल में अगस्त 2010 से पोषण पुनर्वास केन्द्र संचालित है। यहां अप्रैल से दिसम्बर माह में मात्र 110 कुपोषित बच्चों को सुपोषित किया जा सका है।
पौने तीन हजार से अधिक बच्चे अति गंभीर कुपोषित श्रेणी में शामिल
दो विभागों के बीच फंसे कुपोषित बच्चे
जिला चिकित्सालय में 2010 और सक्ती में 2012 से पोषण पुनर्वास केंद्र संचालित है। जबकि जिले में गंभीर कुपोषित बच्चों की संख्या 2 हजार 837 है। सभी ब्लाक में केंद्र नहीं खुलने से शिवरीनारायण, पामगढ़ क्षेत्र में रहने वाले ग्रामीणों को जांजगीर पोषण पुनर्वास केन्द्र की दौड़ लगानी पड़ रही है। इसी तरह सक्ती के पोषण पुनर्वास केन्द्र पर चंद्रपुर तक के लोग निर्भर हैं। स्वास्थ्य विभाग के अधिकारी कभी इसके आंगनबाड़ी कार्यकर्ता तो कभी बच्चों के पालकों को जिम्मेदार ठहराकर पल्ला झाड़ रहे हैं तो कभी महिला बाल विकास विभाग पोषण पुनर्वास केंद्र को स्वास्थ्य विभाग का मामला बता जबावदेही से बचने की कोशिश करता है।
जिला अस्पताल में कुपोषित बच्चों का किया जा रहा इलाज
प्रभारी सचिव ने भी नहीं लिया संज्ञान
हाल ही में जिले के प्रभारी सचिव आरपी मंडल ने स्वास्थ्य विभाग के कार्यों की समीक्षा की थी, उन्होंने जिला अस्पताल के पोषण पुनर्वास केंद्र का भी निरीक्षण किया था, लेकिन उन्हें स्वास्थ्य विभाग के जिम्मेदार अधिकारियों ने डभरा की समस्या से भी अवगत नहीं कराया और न ही उन्होंने स्वयं इस संबंध में कोई जानकारी ली।
सेंटर नहीं इसलिए सक्ती पुनर्वास केंद्र में भराया
सा. स्वास्थ्य केंद्र डभरा में 10 बिस्तर वाला पोषण पुनर्वास केंद्र खुलना था जो अभी तक नहीं खुल सका है। उस क्षेत्र के कुपोषित बच्चों काे इलाज के लिए सक्ती के पुनर्वास केंद्र में भर्ती कराया जा रहा है। अभी तक क्यों नहीं खुल सका है इस संबंध में स्वास्थ्य विभाग वाले बेहतर बता पाएंगे। राजेन्द्र कश्यप, जिला कार्यक्रम अधिकारी, महिला एवं बाल विकास विभाग
tgl_Latn sot_Latn hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva